ChAKANA SAVDO VA UMUMIY OVQATLANISh SOHASIDA “ALKOGOL VA TAMAKI MAHSULOTLARINING TARQATILIShI HAMDA ISTEʼMOL QILINIShINI ChEKLASh TOʻGʻRISIDA”GI OʻZBEKISTON RESPUBLIKASI QONUNINI AMALGA OShIRISh ChORA-TADBIRLARI HAQIDA
(law, 2022-04-05)

Chakana savdo va umumiy ovqatlanish sohasida Oʻzbekiston Respublikasining “Alkogol va tamaki mahsulotlarining tarqatilishi hamda isteʼmol qilinishini cheklash toʻgʻrisida” 2011-yil 5-oktabrdagi OʻRQ-302-son Qonunini amalga oshirish, umumiy ovqatlanish korxonalari tomonidan alkogolli mahsulotlarni sotish tartibining yagona tarzda qoʻllanishini taʼminlash maqsadida Vazirlar Mahkamasi qaror qiladi: 1. Alkogolli mahsulotlarni chakana sotuvchi ishlab turgan savdo obyektlari joylashuvini qayta koʻrib chiqish boʻyicha 1-ilovaga* muvofiq tarkibda Ishchi guruh tashkil etilsin. 2. Quyidagilar Ishchi guruhning asosiy vazifalari etib belgilansin: Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir hafta muddatda alkogolli mahsulotlarni chakana sotuvchi ishlab turgan savdo obyektlari joylashuvini xatlovdan oʻtkazish, shuningdek ularni yangi joylarga joylashtirish yuzasidan takliflar tayyorlash; alkogolli mahsulotlarni chakana sotuvchi har bir savdo obyekti boʻyicha qayta joylashtirishning aniq muddatlarini belgilash, shuningdek joylashtiriladigan yangi joylarning qonunchilik talablariga muvofiqligini taʼminlash; alkogolli mahsulotlarni chakana sotuvchi savdo obyektlarini optimallashtirish va qonunchilik talablariga muvofiq joylashtirish chora-tadbirlarini ishlab chiqish va amalga oshirish. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: alkogolli mahsulotlarni chakana sotuvchi savdo obyektlarining amaldagi joylashuvi hamda joylashuvi qonunchilik talablariga javob bermaydigan savdo obyektlarini qayta joylashtirish yuzasidan takliflarni uch kun muddatda Ishchi guruhga taqdim etsinlar; Ishchi guruh qarori asosida, belgilangan muddatlarda, savdo obyektlari qonunchilik talablariga javob beradigan binolar va xonalarga qayta joylashtirilishini taʼminlasinlar; Ishchi guruhning chakana savdo obyektlari qayta joylashtirilishi, ularni qayta joylashtirish muddatlari va joyi toʻgʻrisidagi qarorini tegishli tadbirkorlik subyektlariga yetkazsinlar; tegishli savdo obyektlarini qonunchilik talablariga javob beradigan yangi joylarga qayta joylashtirishda tadbirkorlik subyektlariga zarur yordam koʻrsatsinlar. 4. Ishchi guruh (Azimov R.S.) alkogolli mahsulotlarni chakana sotuvchi ishlab turgan savdo obyektlarining joylashuvini xatlovdan oʻtkazish asosida uch kun muddatda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining takliflari koʻrib chiqilishini va kelishilishini taʼminlasin. 5. Belgilab qoʻyilsinki, ishlab turgan savdo obyektlari ular yangi joyga joylashtirilgunga qadar, kechi bilan 2013-yil 1-aprelgacha ilgari berilgan ruxsat guvohnomalariga muvofiq alkogolli, shuningdek tamaki mahsulotlari bilan chakana savdoni amalga oshirish huquqiga egadirlar. 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bundan buyon alkogolli mahsulotlar bilan chakana savdo qilish huquqi uchun ruxsat guvohnomalari berishda alkogolli mahsulotlarni chakana sotish obyektlarini joylashtirish yuzasidan qonunchilik talablariga qatʼiy rioya etilishini taʼminlasinlar. 7. Vazirlar Mahkamasining “Oʻzbekiston Respublikasida chakana savdo qoidalarini hamda Oʻzbekiston Respublikasida umumiy ovqatlanish mahsulotlarini (xizmatlarini) ishlab chiqarish va sotish qoidalarini tasdiqlash toʻgʻrisida” 2003-yil 13-fevraldagi 75-son qaroriga (Oʻzbekiston Respublikasi QT, 2003-y., 2-son, 15-modda) 2-ilovaga muvofiq oʻzgartirishlar kiritilsin. 8. Oʻzbekiston Respublikasi Moliya vazirligi, Davlat soliq qoʻmitasi, Adliya vazirligi manfaatdor vazirliklar va idoralar bilan birgalikda Umumiy ovqatlanish korxonalari tomonidan alkogolli mahsulotlarni sotish huquqi uchun ruxsat guvohnomasi berish tartibi toʻgʻrisidagi Nizom loyihasini bir hafta muddatda belgilangan tartibda kiritsinlar. 9. Umumiy ovqatlanish korxonalariga alkogolli mahsulotlarni chakana sotish huquqi uchun ilgari berilgan ruxsat guvohnomalari ular berilgan muddat tugagungacha amal qilishi hamda alkogolli mahsulotlarni chakana sotish huquqi uchun yigʻim toʻlash majburiyatlari saqlanib qolishi maʼlumot uchun qabul qilinsin. 10. Vazirliklar, davlat qoʻmitalari va idoralar bir oy muddatda idoraviy normativ-huquqiy hujjatlarni ushbu qarorga muvofiqlashtirsinlar. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S.Azimov zimmasiga yuklansin. 1. Oʻzbekiston Respublikasida chakana savdo qoidalarida (qarorga 1-ilova): a) 3-bandning yettinchi xatboshidagi “umumiy ovqatlanish savdo obyektlari” soʻzlari chiqarib tashlansin; b) 63-banddagi “Umumiy ovqatlanish savdo obyektlarida alkogolli ichimliklar preyskurantlarida ichimliklar nomi, butilkasining sigʻimi, butilka umumiy sigʻimining, shuningdek 100 yoki 50 grammining narxi koʻrsatilishi kerak” soʻzlari chiqarib tashlansin. 2. Oʻzbekiston Respublikasida umumiy ovqatlanish mahsulotlarini (xizmatlarini) ishlab chiqarish va sotish qoidalarida (qarorga 2-ilova): a) 6-bandning birinchi xatboshidagi “savdo obyektida” soʻzlari “korxonasida” soʻzi bilan almashtirilsin; b) 9-bandning birinchi xatboshidagi “savdo obyektlarining” soʻzlari “korxonalarining” soʻzi bilan almashtirilsin; v) 14-bandning birinchi xatboshidagi “savdo obyekti” soʻzlari “obyekt” soʻzi bilan almashtirilsin; g) 15-banddagi “savdo obyektlari” soʻzlari “umumiy ovqatlanish obyektlari” soʻzlari bilan almashtirilsin; d) 19-banddagi “savdo obyektlaridagi” soʻzlari “korxonalarida” soʻzi bilan almashtirilsin; e) 20-band quyidagi tahrirda bayon qilinsin: “20. Umumiy ovqatlanish korxonalari tomonidan alkogolli mahsulotlar Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzuridagi maxsus komissiyalar tomonidan belgilangan tartibda beriladigan ruxsat guvohnomasi mavjud boʻlganda sotiladi. Umumiy ovqatlanish korxonalarida alkogolli ichimliklar preyskurantlarida ichimliklar nomi, butilkasining sigʻimi, butilka umumiy sigʻimining, shuningdek 100 yoki 50 grammining narxi koʻrsatilishi kerak”.